送程德孺赴江西
作者：張耒
朝代：宋

paragraphs: 程侯治楚我獨知，去時民作嬰兒啼。
歸來明光見天子，還把一節來江西。
年來屢下寬大詔，赤子未免寒與饑。
恩如憂病政如藥，知病無藥何由治。
朝廷法度寄吏手，付授得所乃合宜。
事如黑白初易睹，敢以容悅相蒙欺。
此行委寄意不淺，列城數十受指揮。
任官輕外最弊法，省閣無補真何爲。
遙知敏手多暇日，不廢樽俎環蛾眉。
從君多乞歙州紙，歲晏天祿供吟詩。